Title: ประกาศกระทรวงพาณิชย์ เรื่อง ยกเลิกการยกเว้นการเรียกเก็บค่าธรรมเนียมการส่งปลายข้าวขาวทุกชนิดที่ออกไปจำหน่ายยังแอฟริกา

ประกาศกระทรวงพาณิชย์

ประกาศกระทรวงพาณิชย์
เรื่อง
ยกเลิกการยกเว้นการเรียกเก็บค่าธรรมเนียมการส่งปลายข้าวขาว
ทุกชนิดที่ออกไปจำหน่ายยังแอฟริกา[๑]

                   ตามประกาศกระทรวงพาณิชย์
ลงวันที่ ๑ มีนาคม ๒๕๑๙
ให้ยกเว้นการเรียกเก็บค่าธรรมเนียมการส่งปลายข้าวขาวทุกชนิดออกไปจำหน่ายยังแอฟริกา
เพื่อช่วยเร่งรัดการส่งปลายข้าวขาวออกไปจำหน่ายในต่างประเทศให้มากยิ่งขึ้น นั้น

                   โดยที่ปรากฏว่าในขณะนี้สถานการณ์เกี่ยวกับปลายข้าวขาวได้เปลี่ยนแปลงไปจากเดิม
โดยได้มีการส่งปลายข้าวขาวชนิดต่าง ๆ ออกไปจำหน่ายต่างประเทศได้เป็นจำนวนมาก
และคาดว่าความต้องการปลายข้าวขาวของตลาดต่างประเทศในระยะต่อไปจะมีมากขึ้น
จึงไม่มีความจำเป็นที่จะต้องยกเว้นการเรียกเก็บค่าธรรมเนียมการส่งปลายข้าวขาวชนิดต่าง
ๆ ออกไปจำหน่ายยังแอฟริกาอีกต่อไป

                   ฉะนั้น
กระทรวงพาณิชย์โดยอาศัยอำนาจตามความในมาตรา ๘
แห่งพระราชบัญญัติกองทุนสงเคราะห์เกษตรกร พ.ศ. ๒๕๑๗ และโดยอนุมัติคณะรัฐมนตรี จึงให้ยกเลิกการยกเว้นการเรียกเก็บค่าธรรมเนียมการส่งปลายข้าวขาวทุกชนิดออกไปจำหน่ายยังแอฟริกาตามประกาศกระทรวงพาณิชย์ฉบับดังกล่าวเสีย
และให้เรียกเก็บค่าธรรมเนียมการส่งออกตามอัตราที่ปรากฏในประกาศกระทรวงพาณิชย์ ฉบับลงวันที่
๒๑ มกราคม ๒๕๑๙ เช่นเดียวกับปลายข้าวขาวชนิดต่าง ๆ ที่ส่งออกไปจำหน่ายยังประเทศอื่น
ๆ

                   ทั้งนี้
ให้มีผลบังคับใช้ตั้งแต่วันที่ ๑๖ พฤษภาคม ๒๕๒๐ เป็นต้นไป

ประกาศ ณ วันที่ ๑๓ พฤษภาคม ๒๕๒๐
สุธี  นาทวรทัต
รัฐมนตรีว่าการกระทรวงพาณิชย์

อุดมการณ์/ผู้จัดทำ
๑๖
พฤศจิกายน ๒๕๕๕

วิชพงษ์/ผู้ตรวจ
๑๙
พฤศจิกายน ๒๕๕๕

[๑] ราชกิจจานุเบกษา
เล่ม ๙๔/ตอนที่ ๕๐/หน้า ๒๓๑๕/๗ มิถุนายน ๒๕๒๐